10. การควบคุมภายใน

  ในการประชุมคณะกรรมการบริหารเมื่อวันที่ 24 เมษายน 2545
  ที่ประชุมได้พิจารณาการประเมินความเพียงพอของระบบการควบคุมภายในของบริษัท
  ซึ่งจัดทำโดยคณะกรรมการบริหารและผู้บริหารแผน ทั้งนี้
  ความเห็นเกี่ยวกับความเพียงพอของระบบการควบคุมภายในสามารถสรุปโดยแบ่งเป็น 5 ส่วนดังนี้

  ส่วนที่ 1 องค์กรและสภาพแวดล้อม

  เป้าหมายการดำเนินธุรกิจของบริษัทถูกกำหนดขึ้นอย่างรอบคอบ ชัดเจน มีความเป็นไปได้
  และสามารถวัดผลได้
  ทั้งนี้บริษัทมีการจัดโครงสร้างองค์กรที่เอื้ออำนวยต่อการดำเนินงานให้บรรลุเป้าหมายที่ได้ตั้งไว้
  นอกจากนี้ บริษัทยังมีระเบียบวิธีปฏิบัติงานในธุรกรรมด้านการเงิน
  การจัดซื้อและการบริหารทั่วไปที่รัดกุม อย่างไรก็ตาม
  บริษัทไม่มีข้อกำหนดเกี่ยวกับจริยธรรมและข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการเป็นลายลักษณ์อักษร
  ซึ่งบริษัทอยู่ระหว่างการจัดทำข้อกำหนดดังกล่าวให้เป็นลายลักษณ์อักษร
  และคาดว่าจะแล้วเสร็จในปี 2546

  ส่วนที่ 2 การบริหารความเสี่ยง

  การบริหารความเสี่ยงของบริษัทกระทำโดยการประเมินความเสี่ยงในการประกอบธุรกิจทั้งที่เป็นปัจจัยภายในและปัจจัยภายนอกอย่างสม่ำเสมอ
  โดยผู้บริหารแผนและคณะกรรมการบริหารจะวิเคราะห์ถึงสาเหตุที่ทำให้เกิดปัจจัยความเสี่ยงต่างๆ
  การกำหนดมาตรการบริหารความเสี่ยง รวมถึงติดตามการปฏิบัติตามแผนการบริหารความเสี่ยง

  ส่วนที่ 3 การควบคุมการปฏิบัติงานของฝ่ายบริหาร

  การปฏิบัติงานของฝ่ายบริหารมีการแบ่งแยกหน้าที่ความรับผิดชอบด้านการอนุมัติ
  การบันทึกรายการบัญชีและข้อมูลสารสนเทศ และการดูแลจัดเก็บทรัพย์สิน ออกจากกันโดยเด็ดขาด
  ทั้งนี้การอนุมัติการทำธุรกรรมใดๆ
  จะอนุมัติโดยผู้บริหารแผนซึ่งได้รับการแต่งตั้งจากศาลล้มละลายกลาง

  การอนุมัติการทำธุรกรรมของ บริษัท กับ ผู้ถือหุ้นใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวจะพิจารณาเสมือนเป็นรายการที่กระทำกับบุคคลภายนอก

  ส่วนที่ 4 ระบบสารสนเทศและการสื่อสารข้อมูล

  บริษัทจัดให้มีข้อมูลที่สำคัญต่างๆ
  อย่างเพียงพอเพื่อประกอบการตัดสินใจของคณะกรรมการบริหารและผู้บริหารแผน
  โดยคณะกรรมการบริหารและผู้บริหารแผนจะได้รับข้อมูลเพื่อประกอบการพิจารณาในการประชุมล่วงหน้าวันประชุมโดยเฉลี่ย
  2 วัน นอกจากนี้
  บริษัทจะจัดให้มีการบันทึกการซักถามของกรรมการความเห็นหรือข้อสังเกตของกรรมการ
  รวมถึงความเห็นของกรรมการรายที่ไม่เห็นด้วยกับเรื่องที่เสนอพร้อมเหตุผลในที่ประชุมคณะกรรมการบริหารเพิ่มเติมไว้ในรายงานการประชุมด้วยทั้งนี้
  เอกสารประกอบการบันทึกบัญชีและบัญชีต่างๆ ถูกจัดเก็บอย่างเป็นหมวดหมู่
  และจัดขึ้นตามนโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจ

  ส่วนที่ 5 ระบบการติดตาม

  บริษัทจัดให้มีการติดตามผลการดำเนินงานโดยเปรียบเทียบกับเป้าหมายการดำเนินธุรกิจที่ได้ตั้งไว้เป็นรายไตรมาส
  รวมถึงต้องจัดทำรายงานความคืบหน้าในการปฏิบัติงานตามแผนฟื้นฟูกิจการเพื่อจัดส่งให้แก่เจ้าพนักงานพิทักษ์ทรัพย์เพื่อพิจารณาเป็นรายไตรมาสด้วย

  ในส่วนของคณะกรรมการตรวจสอบนั้น
  จากการที่บริษัทเข้าสู่กระบวนการฟื้นฟูกิจการส่งผลให้คณะกรรมการตรวจสอบไม่มีการประชุมร่วมกันเพื่อดำเนินการตามอำนาจหน้าที่แต่อย่างใด
  อย่างไรก็ตาม ในการประชุมคณะกรรมการบริหาร เมื่อวันที่ 24 เมษายน 2545
  ผู้บริหารแผนได้มอบหมายให้คณะกรรมการบริหาร
  ดำเนินการให้คณะกรรมการตรวจสอบชุดที่คณะกรรมการของบริษัทได้แต่งตั้งไว้แล้วเมื่อปลายปี
  2543 ซึ่งมีรายชื่ออยู่ ณ วันที่ศาลมีคำสั่งให้ฟื้นฟูกิจการของบริษัท
  ปฏิบัติหน้าที่ให้มีระบบการตรวจสอบและควบคุมภายใน (Internal Control and Audit)
  ต่อไป
  ตามที่เคยได้รับมอบหมายจากคณะกรรมการของบริษัทก่อนวันที่ศาลมีคำสั่งให้ฟื้นฟูกิจการของบริษัท
  และให้คณะกรรมการตรวจสอบรายงานการทำงานต่อคณะกรรมการบริหารและผู้บริหารแผน
  โดยคณะกรรมการตรวจสอบได้เริ่มปฏิบัติหน้าที่และมีการประชุมอย่างเป็นทางการตั้งแต่เดือน
  มกราคม 2546